**LEES: LUKAS 7:36-50**

**Jou en my houding teenoor Sy liggaam**

**1. Persoonlike versorging**

Baiekeer kan iemand se uiterlike voorkoms vir jou ŉ aanduiding gee van hoe dit aan die binnekant met hom of haar gaan. Gestel iemand gaan deur ŉ groot persoonlike krisis, dan is dit soms mos nogal moontlik om dit raak te sien in die swart kringe om sy oë, in ŉ vel wat soos grys papier lyk, in ŉ baard wat nie geskeer is nie, in klere wat al ŉ paar dae gedra is...

En weereens, dis natuurlik nie altyd so nie – partykeer is dit deesdae mos juis mode om ŉ stoppelbaard te dra en jou hemp te laat uithang! Maar tog, ek dink ŉ mens sal die verskil kan raaksien, en ons almal weet waarvan ek praat. Hoe jou liggaam versorg is, is nogal iets van ŉ aanduiding van hoe dit aan die binnekant van jou lewe gaan.

**2. Die liggaam van Christus**

Nou, vanoggend in die Here se Woord, hoor ons dat dít juis ook waar is van die liggaam van Jesus Christus! Maar daar is een groot verskil: hoe die liggaam van Christus versorg is, is nie ŉ aanduiding van hoe dit binne Christus gaan nie – dit is ŉ aanduiding van hoe dit binne *ons* gaan! Eintlik kan ŉ mens dit tog ook nie heeltemal van mekaar skei nie, nè, want ons ís Christus se liggaam. Ons en Hy is een. Deur die geloof, deur die doop ís ons in Christus ingeplant; ís ons sy liggaam. So die kerk ís die liggaamlike teenwoordigheid van Jesus Christus in die wêreld na sy opstanding en hemelvaart. Die kerk is hoe Jesus Christus by die huis aankom van hierdie wêreld van ons – net soos wat Hy aangekom het by die huis van Simon die Fariseër in die gedeelte waarvan ons gelees het. Die kerk is hoe Jesus kom aansit aan die tafel van hierdie gemeenskap hier in die ooste van Pretoria.

En as dit so is, dan is die vraag nou: wat sê die manier waarop jy en ek met die liggaam van Christus omgaan van wat in óns binneste aangaan? Mens kan mos nou iets van die *binnekant* raaksien in hoe die *buitekant* versorg is. As ons na die liggaam van Christus kyk hier – hierdie gemeente – wat sou ons kan aflei van wat in ons mense se binneste aangaan?

**2. Simon die Fariseër**

Die een moontlike houding teenoor Jesus se liggaam word in vanoggend se Skrifgedeelte vergestalt deur Simon die Fariseër. En as ŉ mens na die vertelling luister, dan kry jy die idee dat alles nie regtig reg was in sy binnekant nie. Om die waarheid te sê, die eerste vraag wat ŉ mens jouself sou kon afvra is of Simon self mooi geweet het wat gaan in sy eie binneste aan. Was dit vir hom belangrik? Of het dit maar om die uiterlike goed gegaan – om die dinge te doen wat die tendense van die dag voorskryf, en om daardeur goed te lyk in vergelyking met die ander mense. Net vroeër in hierdie hoofstuk hoor ons dat Jesus die weduwee van Naïn se seun uit die dood opgewek het, en dat berigte oor hom deur die hele land versprei het. So op daardie stadium was Jesus nog iets van ŉ *celebrity,* hoewel mense ook oor hom gewonder het. Nou sou dit maklik kon wees dat Simon, wat deel was van die godsdienstige *establishment*, dalk kon dink: kom ek nooi hom maar na my huis toe, dalk het hy iets interessants om te sê. Miskien kan hy ons ŉ bietjie vermaak. Maar aan die anderkant was daar tog ook die kritiek by Simon: “Ek glo nie regtig wat hy sê nie. Hy is nie regtig ŉ profeet wat God se Woord bring nie.”

Wat ons sien is dat Simon se houding teenoor Jesus een is van wantroue, kritiek en onverskilligheid. En merk nou op: dit kom uit in die manier waarop hy Jesus se liggaam behandel: “Simon, ek het in jou huis ingekom en water vir my voete het jy my nie gegee nie... ŉ Soen het jy my nie gegee nie ... my kop het jy nie met olie gesalf nie...” Simon, hoe voel jy regtig oor my wat hier by jou aan huis is – met ander woorde wat hier in jou lewe is? Die houding en die optrede van Simon die Fariseër teenoor Jesus se liggaam.

**3. Die vrou**

Maar dan is daar ook ŉ ander houding teenoor Jesus se liggaam. In hierdie gedeelte hoor ons ook van ŉ vrou wat in daardie huis vir Jesus kom ontmoet het. En kyk net hoe gaan sy met Jesus se liggaam om. Kyk die teerheid, kyk die sorg, kyk die liefde. Sy kom huil by Jesus se voete sodat haar trane sy voete natmaak. Dan droog sy dit af met haar hare. Dit is so intiem mens kry amper skaam. Haar persoon, haar self is ten nouste betrokke by die sorg vir Jesus se liggaam. En dan gooi sy baie duur lekkerruik olie op Jesus se voete. Nou kan die heerlike geur van Jesus se aanwesigheid deur die hele huis versprei.

Merk op hoeveel keer in hierdie vertelling die vrou se binneste ter sprake kom. In die eerste plek kom huil sy by Jesus se voete. Daar is ŉ gebrokenheid voor Jesus: ek kan nie self nie, ek is nie hoogmoedig nie, ek het u nodig. Alhoewel sy duur reukolie kon bekostig kom sy in afhanklikheid na Jesus toe. In berou. En dan merk Jesus op dat sy Hom werklik liefhet. En juis hierdie liefde kom uit in haar optrede teenoor sy liggaam. En dan in die derde plek sê Jesus vir haar: gaan in vrede. Die houding van die vrou teenoor Jesus se liggaam spreek van ŉ diepe berou, van ŉ diep liefde, maar dan uiteindelik ook van ŉ diep vrede waarmee sy in haar lewe kan ingaan.

**4. Jou en my houding teenoor Sy liggaam**

Hoor jy die vraag wat uit hierdie vertelling vanoggend na jou en na my kom, broer en suster? Wat sê die manier waarop ek en jy Christus se liggaam versorg van óns binneste? Wat sou ŉ mens kon aflei uit die manier waarop ons vir Christus se liggaam sorg van hoe dit geestelik in ons binneste gaan?

Wees eerlik, spreek jou en my optrede nie dalk dikwels van die binnekant van Simon die Fariseër nie? So ŉ houding van: ag hier in Pretoria, onder die Afrikaners is dit nog so half deel van die kultuur om kerk toe te gaan. So kom ek gaan maar – maar net as ek genoeg vermaak word. Maar onderliggend het ek ook ŉ diep wantroue: watter stommiteite vang hulle nou weer aan? Waarop mors hulle nou weer ŉ klomp geld? En dan kom dit uit in die manier waarop ons teenoor die liggaam optree, nie waar nie. Weet u, soos wat ons dit vanoggend nou weer gaan hoor, min of meer die helfte van die mense wat lidmate hier by Wapadrant is – wat sê dat hulle ŉ verhouding met hierdie liggaam van Christus het – gee glad nie ŉ kerklike bydrae nie. Die helfte van ons gemeente is nie betrokke in kleingroepe nie, minder as die helfte van die gemeente woon eredienste op ŉ Sondag by. Wat sê die manier waarop ons met die liggaam van Christus omgaan van ons eie binneste?

En kan jy en ek, deur die kragtige werk van die Heilige Gees, al hoe meer groei in die geestelike houding van die vrou van wie hier vertel word teenoor Jesus se liggaam? Opvallend nè, haar naam word nie een keer genoem nie, sy self praat nie een keer nie, maar wat sy doen spreek boekdele. Kan ons vanuit ŉ gebrokenheid van hart op Jesus Christus gefokus wees? Kan ons ons hoogmoed en ons *entitlement* aan sy voete kom neerlê, en hom net liefhê met ons hele wese? Kan ons sy liggaam versorg en mooimaak in die eerste plek met ons soene, maar dan ook met ons gawes. Waarom? Sodat die lieflike geur van Christus deur die huis wat hierdie omgewing is kan trek – hierdie omgewing, die ooste van Pretoria, waar Jesus as ŉ gas aan tafel kom sit. Kom ons onthou die wonderlike belofte wat Jesus vir hierdie vrou gegee het wat Hom kom dien het met haar gawes: sy kon in vrede gaan.

AMEN